om foranstaltninger, der falder inden for Kommissionens beføjelser, og som den kan vedtage, når den i henhold til Europa-Parlamentets og Rådets forordning om beskyttelse af Unionen og medlemsstaterne mod tredjelandes økonomiske tvang fastsætter EU-modforanstaltninger til at modvirke et tredjelands foranstaltning, der indebærer økonomisk tvang

For at forhindre tredjelande i at tvinge Unionen eller en medlemsstat til at træffe et bestemt politisk valg, indeholder Europa-Parlamentets og Rådets forordning om beskyttelse af Unionen og dens medlemsstater mod økonomisk tvang fra tredjelandes side en række mulige EU-reaktioner på tredjelandes foranstaltninger, der indebærer økonomisk tvang .

Forordningen omfatter bestemmelser om en flertrinsprocedure, som forud for Kommissionens vedtagelse af en modforanstaltning kan anvendes for at afskrække det pågældende tredjeland fra at opretholde foranstaltningen, der indebærer økonomisk tvang. Proceduren indledes med en undersøgelse af tredjelandets foranstaltning efterfulgt af en konstatering af, om der foreligger økonomisk tvang, og et forsøg på at indgå en samarbejdsorienteret dialog med det pågældende tredjeland. Når Kommissionen har foretaget konstatering, men samarbejdet med tredjelandet ikke har ført til ophør af foranstaltningen, der indebærer økonomisk tvang og erstatning for skade, der er forvoldt Unionen eller en medlemsstat, kan Kommissionen reagere ved at vedtage en gennemførelsesretsakt, der fastslår, at det er nødvendigt at træffe en modforanstaltning fra Unionens side. I forordningen beskrives en række mulige modforanstaltninger fra Unionens side. For at sikre, at Unionen har adgang til en så bred vifte af modforanstaltninger som muligt for at imødegå tredjelandes foranstaltninger, der indebærer økonomisk tvang, kan Kommissionen imidlertid også træffe foranstaltninger, der ikke er opført i forordningen, men henhører under Kommissionens beføjelser. Enhver sådan foranstaltning fra Kommissionens side bør synkroniseres og være i overensstemmelse med foranstaltninger i henhold til forordningen.

Kommissionen har særlige beføjelser med hensyn til tildeling af EU-midler. Kommissionen kan således have mulighed for at handle, for så vidt angår EU-midler til tredjelande, der anvender foranstaltninger, der indebærer økonomisk tvang, eller til personer, der er udpeget i henhold til forordningen. Med henblik herpå kan Kommissionen i overensstemmelse med reglerne og procedurerne i de relevante EU-finansieringsinstrumenter sammen med de potentielle modforanstaltninger fra EU's side, der er anført i forordningen, overveje enhver af følgende foranstaltninger, hvis de ville være effektive med hensyn til at foranledige ophør af foranstaltninger, der indebærer økonomisk tvang, når det i henhold til forordningen fastslås, at der bør vedtages modforanstaltninger fra Unionens side:

·Kommissionen vil overveje ikke at indgå nye finansielle EU-forpligtelser for programmer eller midler i henhold til den relevante budgetgennemførelsesprocedure.

·Kommissionen vil overveje at modsætte sig nye finansieringstransaktioner, hvor det er tilladt i henhold til aftalen mellem Unionen, repræsenteret ved Kommissionen, og en enhed, der har fået overdraget den indirekte forvaltning af et program.

·Kommissionen vil overveje at afstå fra at foreslå ny makrofinansiel bistand til det pågældende tredjeland i henhold til artikel 209, 212 og 213 i traktaten om Den Europæiske Unions funktionsmåde og suspendere eller annullere udbetalinger i forbindelse med igangværende transaktioner i overensstemmelse med de gældende aftaler.

·Kommissionen vil overveje om muligt at suspendere eller opsige enhver bidrags- eller garantiaftale mellem Kommissionen på Unionens vegne og bemyndigede enheder, der vedrører et berørt tredjeland eller en udpeget person.

·Kommissionen vil overveje alle passende foranstaltninger, herunder suspension af foranstaltninger, der finansieres i henhold til Europa-Parlamentets og Rådets forordning (EU) 2021/947 af 9. juni 2021 om oprettelse af instrumentet for naboskab, udviklingssamarbejde og internationalt samarbejde – et globalt Europa eller i henhold til Europa-Parlamentets og Rådets forordning (EU) 2021/1529 af 15. september 2021 om oprettelse af et instrument til førtiltrædelsesbistand (IPA III) eller de instrumenter, der afløser dem .

På samme betingelser kan Kommissionen træffe følgende foranstaltninger vedrørende finansiering fra Den Europæiske Investeringsbank eller Den Europæiske Bank for Genopbygning og Udvikling:

·På grundlag af artikel 19 i vedtægterne for Den Europæiske Investeringsbank, der er knyttet som bilag til traktaten om Den Europæiske Union og traktaten om Den Europæiske Unions funktionsmåde (protokol nr. 5), vil Kommissionen overveje at vedtage negative udtalelser vedrørende ansøgninger om finansiering indgivet til Den Europæiske Investeringsbank.

·Kommissionen vil overveje at anbefale direktøren for Den Europæiske Bank for Genopbygning og Udvikling, der repræsenterer Unionen, at stemme imod godkendelse af finansiering.